禮記/祭法
祭法：有虞氏禘黃帝而郊嚳，祖顓頊而宗堯。夏後氏亦禘黃帝而郊鯀，祖顓頊而宗禹。殷人禘嚳而郊冥，祖契而宗湯。周人禘嚳而郊稷，祖文王而宗武王。
 
燔柴於泰壇，祭天也；瘞埋於泰折，祭地也；用騂犢。埋少牢於泰昭，祭時也；相近於坎壇，祭寒暑也。王宮，祭日也；夜明，祭月也；幽宗，祭星也；雩宗，祭 水旱也；四坎壇，祭四方也。山林、川穀、丘陵，能出雲，為風雨，見怪物，皆曰神。有天下者，祭百神。諸侯，在其地則祭之，亡其地則不祭。

大凡生於天地之間者，皆曰命。其萬物死，皆曰折；人死，曰鬼；此五代之所不變也。七代之所以更立者，禘、郊、宗、祖，其餘不變也。
 
天下有王，分地建國，置都立邑，設廟祧壇墠而祭之，乃為親疏多少之數。是故，王立七廟，一壇一墠。曰考廟，曰王考廟，曰皇考廟，曰顯考廟，曰祖考廟，皆 月祭之。遠廟為祧，有二祧，享嚐乃止。去祧為壇，去壇為墠。壇墠有禱焉祭之，無禱，乃止。去墠曰鬼。諸侯立五廟，一壇一墠。曰考廟，曰王考廟，曰皇考廟， 皆月祭之；顯考廟，祖考廟，享嚐乃止。去祖為壇，去壇為墠。壇墠有禱焉祭之，無禱乃止。去墠為鬼。大夫立三廟二壇。曰考廟，曰王考廟，曰皇考廟，享嚐乃 止。顯考祖考無廟，有禱焉，為壇祭之。去壇為鬼，適士二廟，一壇。曰考廟，曰王考廟，享嚐乃止。顯考無廟，有禱焉，為壇祭之。去壇為鬼。官師一廟，曰考 廟。王考無廟而祭之，去王考為鬼。庶士庶人無廟，死曰鬼。

王為群姓立社，曰大社。王自為立社，曰王社。諸侯為百姓立社，曰國社。諸侯自為立社，曰侯社。大夫以下，成群立社曰置社。

王為群姓立七祀，曰司命，曰中霤，曰國門，曰國行，曰泰厲，曰戶，曰灶。王自為立七祀。諸侯為國立五祀，曰司命，曰中霤，曰國門，曰國行，曰公厲。諸侯自為立五祀。大夫立三祀，曰族厲，曰門，曰行。適士立二祀，曰門，曰行。庶士，庶人，立一祀，或立戶或立灶。

王下祭殤五：適子適孫適曾孫適玄孫適來孫。諸侯下祭三，大夫下祭二，適士及庶人，祭子而止。
 
夫聖王之製祭祀也：法施於民，則祀之；以死勤事，則祀之；以勞定國，則祀之；能禦大菑，則祀之；能捍大患，則祀之。是故，厲山氏之有天下也，其子曰農， 能殖百穀；夏之衰也，周棄繼之，故祀以為稷。共工氏之霸九州也，其子曰後土，能平九州，故祀之以為社。帝嚳能序星辰以著眾，堯能賞均刑法以義終，舜勤眾事 而野死。鯀障洪水而殛死，禹能修鯀之功。黃帝正名百物，以明民共財，顓頊能修之。契為司徒而民成，冥勤其官而水死。湯以寬治民而除其虐，文王以文治，武王以武功去民之災。此皆有功烈於民者也。及夫日月星辰，民所瞻仰也，山林、川穀、丘陵，民所取材用也。非此族也，不在祀典。

礼記